Assalamualaikum wr wb
Angku, mamak, bundo sarato adi dunsanak kasadonyo,
Dibulan suci Ramadhan 1432 H nan ko kami lewakan mp3 dari angku Yus Dt Prapatiah satantang kisah hiduik seorang parewa nan banamo Hasan Tabuah atau mak Adang. Semoga apo nan bisa kito dangakan dari curai paparan kisah mak Adang ko bisa diambiak pangajaran bagi kito basamo. Pabilo ado dari ka bakeh angku, mamak, bundo sarato adi dunsansak nan ingin mambarikan donasi, kami persilahkan lansuang menghubungi angku Yus Dt Prapatiah asa kanagarian Sungai Batang salingka danau Maninjau pimpinan Balerong Group Jakarta dengan kontak person 0815 971 9761.
Mungkin itu sajo dari kami, Semoga bermanfaat, amin ya Rabbal alamin. salam dari ranah minang, tanah pusako bundo kanduang.
wasalam
Padang, 17 Ramadhan 1432 H
*************
Tiok malam manjalang lalok sadang anok urang kuliliang, mak Adang maranuang surang. Adang manangih syahdu syahdan, lah basah talang ulunyo mangana doso salamo ko. Makin acok mandanga kaji ceramah buya di musajik, tambah kucuik tali jantuangnyo mangana-ngana hiduik ka mati di akhiraik baa lah bisuak. Di etong indak tae tong, dibilang lah banyak amek, doso lah banyak tapabuek, tak mungkin barampun lai. Manuruik surang guru-guru, bia sagadang bijo bayam dapek ganjaran pambalasan, urang manuntuik pambayaran. Bisuak hari di Padang Mahsyar tampek naraco jo timbangan lah nyato barek ka kida. Manampuah titi jambatan sarambuik dibalah tujuah, tampan badambun ka narako, nauzubillah masya Allah…
Kini mambayang tampak jaleh tumpukan doso salamoko. Bara gadang durhako anak, mandeh kanduang maragang nyawo, anak di lapiak judi juo. Nampak-nampak di ruang mato rando di gadih ta aniayo ulah kaji gasiang tangkurak. PRRI dibantai APRI, informasi dari mak Adang. Pangulu, imam jo katik dileceh dicumeehkan, pareman patah-patah kanai kakinyo di terminal. Hangok pak mandua nan malayang kanai gayuang siuntuang sudah. Itu baru hubungan, kaitan jo manusia. Dikana pulo doso ka Tuhan, sumbayang indak barasiah, puaso sakali haram. Hampok pamenan tiok hari, tuak ka gantinyo kopi, zina nan indak bapimatang…sambuah.
Talampau banyak kalau dibilang sutan, panuah halaman kalkultator, error computer dibueknyo Allah sajo nan katahu. Tapi… dek lai rajin batanyo, sungguah baraja dek manyimak awak dipangka dimusajik, lamo-lamo taubek hati, tabik samangek ba ibadah mulo maurai ciek-ciek. Dipalanca bacaan shalat, dihapa ayat surek amma sampai bisa mambaco Quran. Kok sumanjak mulai sumbayang nan pandai hanyo rukuak tagak, urang sujuik awak pun sujuik. Kini lah paham tahu bana langkok jo dzikir doa-doa nan sunat sarato wajib. Konon kaji nan batarimo, sabanyak-banyak doso sagadang-gadang maksiat, kok lai tobat nasuha Allah mamaaf maampuni pupuah barasiah indak basiso. Iko nan alah baamalkan, yaitu mangaku raso basalah bajanji indak ka maulang, mambanci apo nan dilarang. Itulah tobat nasuha bukannyo tobat samba lado.
Makin dikali makin dalam tambah dikanang tambah nyato, bodohnyo badan salamo ko. Walau awak babuek jahek urang balaku baiak juo muko kama la ka disuruakan…. Baa ka indak? Partamo Syahrial manyalamaikan, hangok diujuang-ujuang badia awak buronan maso itu. Kaduo Katik Sampono, kok indak jaso baliau mungkin kajadi sarok balai, tampan ka mati tingga di kota gadang nan ko. Kaduonyo urang sakampuang nan salabuah satapian dunsanak caro banagari. Dek raso baradaik balimbago basuku bapuak-puak, gadang tolong bantuan adaik anak rang ranah Lubuak Aluang manyambuik dagang dari Medan. Raso ukhuwah islamiah jamaah musajik manyantuni ikhlas indak ingin harok baleh… masya Allah… masya Allah…
“Alangkah hinonyo diri nan ko ya Tuhan…”
“Urang sakampuang sanagari, urang saadaik salimbago”
“Urang saiman saagamo itu nan ambo zalimi salamo ko”
“Kini di saat awak tak badayo”
“Bukanlah sumpah batarimo bukan pulo dandam kasumat”
“Malah dibantu disantuni buruak ditimpo jo nan baiak tubo dibaleh aia susu”
Maafkan ambo… maafkan…”
Yus Dt Prapatiah – Kisah Mak Adang 1 – 28,3 MB durasi 30 :12 menit
Yus Dt Prapatiah – Kisah Mak Adang 2 – 27,7 MB durasi 29 :38 menit
Yus Dt Prapatiah – Kisah Mak Adang 3 – 27,9 MB durasi 29 :50 menit
Yus Dt Prapatiah – Kisah Mak Adang 4 – 27,9 MB durasi 29 :49 menit
taq_Latn min_Latn min_Latn min_Latn wol_Latn min_Latn unk min_Latn min_Latn min_Latn min_Latn min_Latn min_Latn min_Latn ind_Latn min_Latn min_Latn ind_Latn min_Latn min_Latn min_Latn min_Latn